KOMISIJOS REGLAMENTAS (EB) Nr. 657/2007
2007 m. birželio 14 d.
įgyvendinantis Tarybos reglamentą (EB) Nr. 1165/98 dėl trumpojo laikotarpio statistikos dėl europinių imčių sistemų nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 19 d. Tarybos reglamentą (EB) Nr. 1165/98 dėl trumpojo laikotarpio statistikos (1) ir ypač į jo 17 straipsnio j punktą,
kadangi:
(1)
Reglamentu (EB) Nr. 1165/98 nustatyta bendra Bendrijos trumpojo laikotarpio statistinių duomenų apie ekonominį ciklą rengimo sistema.
(2)
2005 m. liepos 6 d. Europos Parlamento ir Tarybos reglamentu (EB) Nr. 1158/2005, iš dalies keičiančiu Tarybos reglamentą (EB) Nr. 1165/98 dėl trumpojo laikotarpio statistikos (2), valstybėms narėms nustatyta prievolė teikti naują rodiklį (importo kainos pramonės sektoriuje) ir perduoti užsienio rinkų rodiklių duomenis pagal suskirstymą į euro zonos ir ne euro zonos šalis. Dėl to nacionalinėms statistikos sistemoms galėjo susidaryti nemažų sąnaudų.
(3)
Reglamentu (EB) Nr. 1158/2005 atverta galimybė kurti europines imčių sistemas siekiant mažinti nacionalinių statistikos sistemų sąnaudas, užtikrinti, kad būtų laikomasi Europos duomenų reikalavimų, ir sudaryti Komisijai (Eurostatui) galimybę rengti patikimus atitinkamų rodiklių europinius vertinimus.
(4)
Šiame reglamente nustatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Europines imčių sistemas galima taikyti rengiant šių trijų Reglamento (EB) Nr. 1165/98 A priede nurodytų kintamųjų statistinius duomenis, kurie skirstomi į euro zonos ir ne euro zonos šalių duomenis:
Kintamasis
Pavadinimas
132
Nauji užsakymai užsienio rinkoje
312
Produkcijos, parduotos užsienio rinkoje, kainos
340
Importo kainos
2 straipsnis
Valstybės narės, dalyvaujančios 1 priede nurodytose europinėse imčių sistemose, perduoda kintamųjų Nr. 132 ir Nr. 312 duomenis Komisijai (Eurostatui) bent pagal NACE 1.1 red. veiklos rūšis ir kintamojo Nr. 340 - pagal CPA produktus, kaip nurodyta priede.
3 straipsnis
Dalyvaujančios kintamojo Nr. 340 europinės imties sistemoje valstybės narės gali apriboti pagal šį kintamąjį perduodamų duomenų aprėptį produktų iš ne euro zonos šalių importu.
4 straipsnis
Priede nurodytų europinių imčių sistemų terminus galima keisti atsižvelgiant į bazinių metų arba į klasifikavimo sistemos pokyčius, arba į svarbius struktūrinius pokyčius euro zonos šalyse.
5 straipsnis
Kiekviena nauja euro zonos narė, įstojusi į euro zoną, gali prisijungti prie 1 straipsnyje nurodytų europinių imčių sistemų. Komisija, pasikonsultavusi su atitinkame valstybe nare, nustato NACE veiklos rūšis arba CPA produktus, kurių duomenys turi būti teikiami, kad ta valstybė narė laikytųsi Reglamento (EB) Nr. 1165/98 atsižvelgiant į europines imčių sistemas.
6 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 14 d.